Jasovský, Ján, predseda Najvyššieho kontrolného úradu SR (2014-07-11):
Ďakujem pekne za slovo. Vážená pani predsedajúca, vážené pani poslankyne, páni poslanci, v súlade s článkom 62 Ústavy Slovenskej republiky a § 5 ods. 5 zákona Národnej rady Slovenskej republiky o Najvyššom kontrolnom úrade v znení neskorších predpisov predkladám Národnej rade Správu o výsledkoch kontrolnej činnosti za rok 2013. V uvedenom roku sme si pripomenuli už 20. výročie vzniku tohto úradu. Od roku 1993 Najvyšší kontrolný úrad ako štátny orgán, ktorý je v duchu Limskej deklarácie smernicou o zásadách kontroly, vo svojej kontrolnej činnosti nezávislý a viazaný len zákonom, vykonáva kontrolu v rozsahu svojej pôsobnosti podľa Ústavy Slovenskej republiky a zákona o NKÚ z hľadiska dodržiavania všeobecne záväzných právnych predpisov, hospodárnosti, efektívnosti a účinnosti. Táto činnosť je vykonávaná zároveň v súlade so základnými princípmi aplikovaných medzinárodných kontrolných štandardov a v intenciách záverov kongresov INTOSAI. To sú svetová medzinárodná organizácia, ktorá združuje najvyššie kontrolné inštitúcie štátov. Najvyšší kontrolný úrad je v odbore svojej činnosti medzinárodne uznávanou a rešpektovanou inštitúciou. Svedčí o tom aj jeho mandát na výkon predsedníctva podvýboru INTOSAI pre podporu najlepších postupov a zabezpečenia kvality prostredníctvom dobrovoľných „peer review“. Najvyšší kontrolný úrad dlhodobo uplatňuje koncepčný prístup k tvorbe zamerania kontrolnej činnosti z hľadiska výberu oblastí, respektíve témy kontroly, ako aj výberu kontrolovaných subjektov. Vo vzťahu ku kontrolovaným subjektom a zainteresovaným stranám aj s využitím poznatkov a dobrej praxe partnerských zahraničných najvyšších kontrolných inštitúcií kladie dôraz na uplatňovanie preventívnej funkcie kontroly. V tejto súvislosti mám na mysli systematické priebežné zverejňovanie protokolov o výsledku jednotlivých kontrol na webovom sídle nášho úradu, organizovanie konferencií o príčinách vzniku nedostatkov vo verejnej správe za účasti zástupcov štátu a zainteresovaných strán, uskutočňovanie pravidelných pracovných stretnutí so zástupcami Združenia hlavných kontrolórov miest a obcí Slovenska, ako aj kontakty s hlavnými kontrolórmi príslušných regiónov a samozrejme v neposlednom rade aj vypracovanie odborných publikácií o výsledkoch a poznatkoch z kontrolnej činnosti. Napríklad tohto roku sme vypracovali publikáciu o kontrolnej činnosti NKÚ v územnej samospráve v období rokov 2010 – 2013. Táto publikácia bola veľmi vďačne prijatá subjektmi samosprávy a pracujeme, končíme katalóg najčastejšie zisťovaných nedostatkov a porušení predpisov vo verejnej správe. Takýto, takýto katalóg bude vlastne bedekerom a návodom pre fungovanie aj nových primátorov a starostov, ktorí vzídu z najbližších volieb. Takýto partnerský prístup nachádza kladnú odozvu zainteresovaných strán a ich predstaviteľov napríklad formou ďakovných listov viacerých ministrov alebo ocenenia úradu zo strany Združenia miest a obcí a ďalších subjektov. S cieľom napomôcť hospodárnemu, efektívnemu a účinnému použitiu verejných finančných prostriedkov a nakladaniu s verejným majetkom sa NKÚ v nadväznosti na strategické zameranie kontrolnej činnosti pre roky 2012 až 2014 orientoval v predchádzajúcom roku vo výkone kontroly na oblasť zdravotníctva, dopravy, vedy, výskumu, školstva, efektívnej verejnej správy s dôrazom na územnú samosprávu a ďalšie témy vybrané na základe rizikovej analýzy. Časť kontrolných aktivít súvisela s realizáciou úloh vyplývajúcich zo zákona o Najvyššom kontrolnom úrade. To boli stanoviská pre Národnú radu Slovenskej republiky k návrhu štátneho záverečného účtu za rok 2012 a k návrhu štátneho rozpočtu na rok 2014 a činnosť Najvyššieho kontrolného úradu vo funkcii orgánu vydávajúceho vyhlásenia o ukončení pomoci zo štrukturálnych fondov a kohézneho fondu predchádzajúceho programovacieho obdobia. V roku 2013 sme vykonali spolu 48 kontrolných akcií v 268 kontrolovaných subjektoch. Jednou z kľúčových oblastí v rámci strategického zámeru kontrolnej činnosti, tak ako som povedal, je zdravotníctvo. V tejto oblasti sme vykonali kontrolné akcie zamerané na vynakladanie verejných prostriedkov na úhradu nákladov činnosti vo vybraných zdravotníckych zariadeniach, na kontrolu informačno-komunikačného prostredia integrovaného záchranného systému v Slovenskej republike a kontrolu zameranú na odmeňovanie vo vybraných zdravotníckych zariadeniach. Ďalšou z kľúčových oblastí v oblasti uvedeného strategického zámeru je doprava. Najvyšší kontrolný úrad pokračoval v roku 2013 v kontrolách naplnenia cieľov programu pokračovania prípravy a výstavby diaľnic a rýchlostných ciest na roky 2011 až 2014. V tejto oblasti boli vykonané ďalej kontroly vynakladania verejných prostriedkov určených na rekonštrukcie, opravy a údržbu ciest 1. triedy a súvisiacej infraštruktúry, kontroly efektívnosti vynakladania verejných prostriedkov pri prevádzkovaní osobnej železničnej dopravy, kontroly vybraných ukončených dopravných projektov financovaných z prostriedkov Európskej únie, ako aj kontrola hospodárnosti, efektívnosti, účinnosti použitia verejných prostriedkov a majetkov územnej samosprávy pri správe a obnove miestnych komunikácií a tiež aj kontrola zameraná na hospodárenie Letiska Milana Rastislava Štefánika. V oblasti školstva boli vykonané kontroly zamerané na kontrolu efektívnosti a účinnosti vynakladania prostriedkov štátneho rozpočtu, na pripravenosť a uplatnenie absolventov vybraných stredných škôl na trhu práce a plnenie vybraných ukazovateľov hospodárenia, študijného a učebného procesu, kontrolu efektívnosti a účinnosti vynakladania prostriedkov štátneho rozpočtu na pripravenosť a uplatnenie absolventov vybraných vysokých škôl na trhu práce a plnenie vybraných ukazovateľov hospodárenia študijného a učebného procesu, kontrolu hospodárenia, kontrolu účtovných a finančných výkazov vo vzťahu k vykázaným výsledkom hospodárenia vybraných vysokých škôl za rok 2012. Významnú pridanú hodnotu poskytla výkonnostná kontrola financovania vedecko-výskumnej činnosti zo zahraničných zdrojov na vybraných vysokých školách a univerzitách. V rámci kontrol, ktoré boli vykonané v územnej samospráve, boli zistené mnohé nedostatky v oblasti rozpočtového hospodárenia, nesprávneho uplatnenia rozpočtovej klasifikácie, poskytovania dotácií, porušovania finančnej disciplíny, účtovníctva, verejného obstarávania, vymáhania pohľadávok, uplatňovanie dlhovej politiky miest a obcí a predovšetkým množstvo nedostatkov vo vnútorných kontrolných systémoch väčšiny obcí. V rámci daňovo-odvodového systému bola vykonaná kontrola stavu realizácie zjednotenia výberu daní, cla a poistných odvodov prostredníctvom programu UNITAS. Takisto systematicky kontrolujeme úroveň plnenia opatrení prijatých kontrolovanými subjektmi na odstránenie nedostatkov zistených predchádzajúcimi kontrolami úradu. Vážené pani poslankyne, páni poslanci, Najvyšší kontrolný úrad výsledky kontrolných akcií realizoval príslušným postupom podľa zákona o Najvyššom kontrolnom úrade. Ako je uvedené v predloženej správe, každý protokol bol prerokovaný so štatutárnym orgánom kontrolovaného subjektu. O prerokovaní protokolu vždy bola vyhotovená zápisnica, v ktorej bolo uložené štatutárnemu orgánu kontrolovaného subjektu prijať a predložiť Najvyššiemu kontrolnému úradu v určenom termíne opatrenia na odstránenie kontrolou zistených nedostatkov a tak isto aj písomnú správu o stave plnenia prijatých opatrení. Zároveň Najvyšší kontrolný úrad predkladal kontrolovaným subjektom príslušné odporúčania na zlepšenie stavu v kontrolovanej oblasti. Kontrolou zistené nedostatky Najvyšší kontrolný úrad oznámil tiež tomu orgánu, ktorý koná v mene štátu alebo v mene obce alebo v mene VÚC v súčinnosti s činnosťou kontrolovaného subjektu. Pre zabezpečenie transparentnosti svojej činnosti a informovanie verejnosti protokoly o výsledku kontrol sme priebežne zverejňovali na webovom sídle. O osobitne dôležitých zisteniach som písomne informoval predsedu vlády Slovenskej republiky a príslušných ministrov vlády Slovenskej republiky. S cieľom poskytnúť maximálnu súčinnosť Národnej rade Slovenskej republiky pri jej plnení kontrolných funkcií zasielali sme tiež oznámenia o výsledkoch kontrol vecne príslušným výborom. Napríklad Výboru Národnej rady pre financie a rozpočet sme poslali 27 oznámení, výboru pre verejnú správu 7 oznámení, pre hospodárske záležitosti a výboru pre európske záležitosti po štyri, pre vzdelávanie 3 oznámenia a tak ďalej a tak ďalej, všetkým ďalším výborom. Najvyšší kontrolný úrad samozrejme nemá sankčné právomoci a z tohto dôvodu zistené porušenia finančnej disciplíny a závažné porušenia všeobecne záväzných právnych predpisov oznamujeme na ďalšie konanie vecne príslušným orgánom. Vážené pani poslankyne, vážení páni poslanci, môžem prehlásiť, že v medzinárodnej oblasti Najvyšší kontrolný úrad včas a kvalitne si plní svoje povinnosti a úlohy vo vzťahu k príslušným orgánom Európskej únie a k ostatným zahraničným partnerom. Boli to akcie a aktivity vyplývajúce z výkonu funkcie orgánu vydávajúceho vyhlásenie o ukončení pomoci zo štrukturálnych fondov a Kohézneho fondu, z funkcie vnútorného audítora účtov EUROSAI, ale aj aktivity súvisiace s rokovaniami kongresov INTOSAI a EUROSAI a ich pracovných skupín, ako aj kontaktného výboru vedúcich predstaviteľov najvyšších kontrolných inštitúcií členských štátov. Tak isto sa jedná o plnenie úloh, ktoré súvisia s výkonom predsedníctva Slovenska podvýboru INTOSAI pre podporu najlepších postupov a zabezpečenia kvality. Veľké úsilie naďalej sme venovali aj podaniam fyzických osôb a právnických osôb a rozvoju prístupov v oblasti styku s verejnosťou. Trvalú pozornosť venujeme realizácii a rozvoju kontrolórskeho informačného systému. S cieľom zabezpečenia maximálnej kvality riadiacej práce v podmienkach NKÚ pokračujeme v aplikáciách už zavedených medzinárodných spoločných systémoch hodnotenia kvality, vykonaním externej spätnej väzby modelu CAF, čo urobil Najvyšší kontrolný úrad ako prvý úrad v rámci Slovenska. Vážené dámy poslankyne, páni poslanci, záverom si dovoľujem vysloviť uistenie, že NKÚ je pripravené v súlade s opatreniami stratégie svojho rozvoja až do roku 2020, ako aj s Pekinskou deklaráciou o podpore dobrej verejnej správy najvyššími kontrolnými inštitúciami, ktorú prijal predchádzajúci medzinárodný kongres, plniť v nasledujúcom období poslanie a úlohy vyplývajúce z jeho pôsobnosti podľa Ústavy Slovenskej republiky a zákona o NKÚ, ďalších všeobecne záväzných právnych predpisov a tiež medzinárodných záväzkov. Ďakujem pekne za pozornosť. Prosím o vzatie tejto správy na vedomie. Ďakujem pekne. Skončil som.